ধর্ষণের চেষ্টার মামলায় দেশের মধ্যে প্রথম স্থানে পশ্চিমবঙ্গ।
মঙ্গলবার লোকসভায় কেন্দ্রীয় স্বরাষ্ট্র প্রতিমন্ত্রী হরিভাই পারথিভাই চৌধুরী এক লিখিত জবাবে জানিয়েছেন, ‘ন্যাশনাল ক্রাইম রেকর্ডস ব্যুরো’র (এনসিআরবি) রিপোর্ট অনুযায়ী, ২০১৪ সালে এ রাজ্যে ১,৬৫৬টি ধর্ষণের চেষ্টার মামলা রুজু হয়েছে।
যা দেশের অন্য রাজ্যগুলির তুলনায় অনেক বেশি। ২০১৪ সাল থেকে এনসিআরবি ধর্ষণের চেষ্টার মামলা নথিভুক্ত করা শুরু করেছে। প্রথম বছরেই প্রথম স্থানে পশ্চিমবঙ্গ। ধর্ষণকারীদের সাজা দেওয়ার ক্ষেত্রে পশ্চিমবঙ্গ একেবারে শেষের দিকে। কেন্দ্রীয় স্বরাষ্ট্র প্রতিমন্ত্রী জানিয়েছেন, ধর্ষণের মামলায় গত বছর পশ্চিমবঙ্গে সাজার হার ১০.৩ শতাংশ। ২৯টি রাজ্যের মধ্যে পশ্চিমবঙ্গের স্থান ২৮তম। পশ্চিমবঙ্গের পরে রয়েছে শুধু জম্মু ও কাশ্মীর।